Karen Hækkerup (S), 2012-05-29:
Enhedslisten vil med beslutningsforslag nr. B 72 pålægge regeringen at nedsætte en social retssikkerhedskommission.
Retssikkerhedskommissionen skal se på retssikkerheden på det sociale område og skal i løbet af 2 år komme med en betænkning med forslag til forbedringer af retssikkerheden.
Kommissionen kan eventuelt komme med delbetænkninger undervejs.
B 72 er, som det fremgår af forslaget, stort set en uændret genfremsættelse af B 174 fra 2009, hvor Socialdemokraterne, Det Radikale Venstre og SF var medforslagsstillere.
Jeg vil gerne slå fast med det samme, at borgernes retssikkerhed på det sociale område er uhyre vigtig for regeringen.
Derfor forstår jeg også godt forslaget fra Enhedslisten.
En retssikkerhedskommission er en god ting, når der er brug for den, men her og nu er det min vurdering, at der er bedre og mere effektive veje til at sikre retssikkerheden for den enkelte end ved at nedsætte en kommission.
Jeg mener, at vi langt bedre understøtter borgernes retssikkerhed gennem målrettede, konkrete reformer, og de reformer er regeringen, som det vist er alle bekendt, allerede godt i gang med.
Vi har en væsentlig række initiativer, vi allerede har sat i søen.
Retssikkerhed og kvalitetsløft vil gå hånd i hånd i den nye socialreform, som er en del af regeringens samlede reformdagsorden.
Jeg er i øjeblikket i gang med dialogmøder med organisationer for at hente inspiration og ideer til socialreformen.
Vi ved allerede nu, at der er en række tiltrængte forbedringer, som kommer til at indgå i reformerne.
Vi skal have styrket tilsynet med sociale botilbud for anbragte børn og unge, og vi skal blive bedre til at forebygge og sætte tidligere ind, så vi får løst problemerne i tide, og før de bliver store.
Vi skal blive bedre til at sætte ind med indsatser, som vi ved virker, og som gør en reel forskel for den enkelte borger, og vi skal blive bedre til at inddrage borgerne i behandlingen af deres egne sager, og det gælder store som små borgere.
Vi kan ikke bare blive ved med at gøre det, vi plejer.
Vi skal have fokus på det, der virker, for vi skylder vores udsatte borgere, at vi sætter ind med løsninger, som reelt forbedrer deres liv og styrker deres selvhjulpenhed og livskvalitet, og vi skylder samtidig de borgere, som det offentlige varetager den daglige omsorg for, at de oplever den allerhøjeste kvalitet i indsatsen.
Desværre må vi konstatere, at det ikke altid er det, de får.
I en række tilfælde har tilbuddene mere karakter af opbevaring eller overfladisk symptombehandling, der ikke for alvor tager livtag med de problemer, som borgeren har.
Der er alt for mange tilbud, som har en for lav kvalitet og for lidt pædagogisk indhold.
Det skyldes mange ting, herunder også, at vi stiller for få og uklare krav til tilbuddene og til godkendelsen af og tilsynet med dem.
Målet er at få en højere og mere ensartet kvalitet i indsatsen.
Det er uden for min begrebsverden, at man kan drive et opholdssted og blive betroet at skulle tage vare på udsatte borgere, uden at der stilles nogen særlige krav til de kompetencer, man skal have.
Reglerne på området har ikke været klare nok, så her arbejder jeg for at indføre en certificeringsordning, der stiller krav både til opholdsstederne og til tilsynet.
Når kommunerne køber en plads på et opholdssted, skal de vide, hvad det er, de får for pengene, altså hvilken pædagogik og hvilke metoder der anvendes.
Regeringen vil også bidrage til at styrke den enkeltes position i forhold til myndighederne gennem forbedret lovkvalitet og fjernelse af overflødige processer, der stjæler opmærksomheden fra indholdet i sagsbehandlingen.
På den måde bliver der fokus på den egentlige sociale indsats.
Som andre eksempler på konkrete målrettede initiativer på det sociale område kan jeg nævne, at jeg sammen med satspuljepartierne har sat penge af til børnehuse, som vi nu er i gang med at etablere, så hjælpen til børn, der har været udsat for seksuelle overgreb eller vold, bliver samlet under ét tag.
Jeg har ændret serviceloven, så kommuner kan få adgang til lukkede familier og tale med børnene uden forældrenes samtykke.
Jeg har nedsat et juridiske ekspertpanel, der skal komme med konkrete anbefalinger til, hvordan vi styrker kvaliteten i kommunernes arbejde med børneområdet.
Vi har oprettet en permanent taskforce i forbindelse med aftalen om satspuljen for 2012, der skal være spydspids i nytænkning af, hvordan vi fra statens side skal hjælpe og rådgive kommunerne om børneområdet for dermed at løfte kvaliteten i tilbuddene til både børn og udsatte unge.
Med henblik på at styrke børns og unges retssikkerhed skal der oprettes et børnekontor hos Folketingets Ombudsmand, der skal styrke Ombudsmandens børnefaglige kvalifikationer, kompetencer og ressourcer.
Ankestyrelsen har også iværksat en række initiativer, der skal understøtte sagsbehandlingen og samarbejdet og dialogen med kommunerne.
Det er initiativer, der styrker borgernes retssikkerhed, fordi det vil medføre flere konkrete afgørelser og en klarere retstilstand.
Vi arbejder desuden med en række andre reformer, bl.a. om førtidspension, fleksjob og kontanthjælp, og vi stiler mod trepartsforhandlinger med uddannelse i fokus og opgør med dobbeltarbejde.
Det er alt sammen reformer, der skal sikre den enkelte en bedre indsats.
Nu har jeg remset en lang række initiativer op, hvor retssikkerheden er i højsædet.
Regeringen mener derfor, at en nedsættelse af en retssikkerhedskommission ikke længere er nødvendig for at øge kvaliteten i tilbuddene og retssikkerheden for den enkelte borger.
Med det reformprogram, regeringen agter at gennemføre, er en retssikkerhedskommission en alt for langsommelig vej at gå.
Vi kan som regering nu selv sætte dagsordenen og tage de initiativer, som vi finder er nødvendige, og det både kan og gør vi, og det skal vi gøre, for vi kan gøre det bedre.
I bemærkningerne til beslutningsforslaget har forslagsstillerne peget på en række emner, hvor de mener, at der kan være nogle retssikkerhedsmæssige problemer, som kræver en løsning.
Jeg kan ikke gå ind i forslagets enkelte dele.
Det skyldes som sagt, at min og regeringens grundlæggende holdning er, at en retssikkerhedskommission ikke er den hurtigste vej til bedre og klarere regler eller reelt øget retssikkerhed for den enkelte.
Den reelle retssikkerhed gavnes bedst ved målrettet og hurtigt at lave en indsats med udgangspunkt i konkrete problemer på de steder, hvor de viser sig, og der vil regeringen naturligvis være imødekommende.
Regeringen vil arbejde for, at vi får klare og enkle regler, der er til at forstå for borgerne og til at administrere for myndighederne.
På den måde vil vi sikre os, at fokus kan koncentreres om det, det egentlig handler om, nemlig hjælpen til hver enkelt af de borgere, der har brug for hjælp, for det er det, der er reel retssikkerhed, og regeringen kan på den baggrund ikke støtte forslaget.